Din Audi starter og stopper EasyPark-parkeringen for dig

EasyPark flytter nu helt ind i infotainmentsystemet hos Audi. Det betyder, at parkeringen fremover kan startes og stoppes direkte fra bilens skærm – og i visse tilfælde helt automatisk. Mindre bøvl. Færre parkeringsbøder. Og ingen glemte parkeringer, der tikker løs, mens bilen holder hjemme i indkørslen.

Når en Audi holder i et område, der understøtter EasyPark, dukker der automatisk en besked op på bilens skærm. Her kan føreren starte parkeringen med et enkelt tryk. Du slipper altså for at fiske mobilen op af lommen, åbne appen og dobbelttjekke zonenumre. Systemet ved allerede, hvor du holder.

Det er især i byerne, hvor zoner og takster kan skifte fra gade til gade, at integrationen kan spare både tid og potentielle fejlindtastninger.

Automatisk stop – når du kører

Den mest interessante detalje er dog afslutningen. Parkeringen stopper automatisk, når bilen forlader pladsen og når en hastighed over 15 kilometer i timen. Med andre ord: Kører du væk, afslutter parkeringen selv. Det adresserer en af de klassiske EasyPark-fejl: glemte parkeringer, der fortsætter med at koste penge, længe efter at bilen er kørt.

Systemet arbejder sammen med din smartphone. Hvis din forudbetalte parkering er ved at udløbe, får du en notifikation. Du kan derefter forlænge tiden direkte fra mobilen – eller fra bilens skærm. Det giver fleksibilitet, hvis mødet trækker ud, eller kaffen bliver til to.

Ikke første gang …

Polestar var faktisk tidligt ude med at integrere EasyPark. Allerede i 2020 blev funktionen en del af Polestar 2. Men når Audi nu kobler sig på, rykker teknologien ind i et langt bredere modelprogram – og dermed ud til langt flere bilister.

Din Audi starter og stopper EasyPark-parkeringen for dig